Nov 17,2016
ఆటోమొబైల్‌లో ఆరున్నర కోట్ల ఉద్యోగాలు..!
న్యూఢిల్లీ: దేశీయంగా రానున్న దశాబ్ద కాలంలో ఆటోమొబైల్‌ పరిశ్రమ విస్తృతంగా అభివృద్ధి చెందే అవకాశం ఉందని మారుతీ సుజుకీ విశ్లేషించింది. 2026 నాటికి జీడీపీలో ఈ రంగం వాటా 12 శాతానికి చేరవచ్చని తెలిపింది. దీనికి తోడు ఈ రంగంలో 6.5 కోట్ల ఉద్యోగాలు అందుబాటులోకి వచ్చే అవకాశం ఉన్నట్లుగా మారుతీ సుజుకీ ఇండియా (ఎంఎస్‌ఐ) సీఎండీ కెంచీ అయుకావ పేర్కొన్నారు. ప్రస్తుతం జీడీపీలో ఆటో పరిశ్రమ వాటా 7.1శాతం కాగా, ప్రత్యక్షంగా, పరోక్షంగా 3.2 కోట్ల మందికి ఉద్యోగాలు పొందారని ఆయన తెలిపారు. ఈ పదేండ్ల కాలంలో మొత్తం 35 బిలియన్‌ డాలర్లు పెట్టుబడులు వచ్చాయని పేర్కొన్నారు. పరిశ్రమ వృద్ధి చెందే క్రమంలో రద్దీ, కాలుష్యం, గ్లోబల్‌ వార్మింగ్‌, రోడ్డు ప్రమాదాల పట్ల దృష్టిసారిస్తామని ఆయన తెలిపారు. ప్రపంచ గ్లోబల్‌ మార్కెట్‌లోని ప్రధాన మూడు కంపెనీలలో ఒకటిగా ఉండడమే లక్ష్యమని వెల్లడించారు. అయితే భద్రత, సమర్థవంతమైన, పర్యావరణ వాహనాలు అందించినప్పుడే ఇది సాధ్యం అవుతుందని అయుకావా అభిప్రాయపడ్డారు. కేంద్ర ప్రభుత్వం లైసెన్స్‌ నియమ నిబంధనలపై దృష్టిసారించడం మంచి పరిణామం. ఇది మంచి చర్యగా ఆయన అభివర్ణించారు. అయితే కచ్చితమైన నిబంధనలు అమలు చేయకుంటే పరిశ్రమ ప్రయత్నాలు విఫలమవుతాయని తెలిపారు.
మీ స్నేహితులకు రికమెండ్ చెయ్యండి